Slagoffers op WhatsApp gedreig oor kaalfoto's | Maroela Media
'n Skermskoot van 'n gesprek tussen die verdagte en een van die slagoffers.
Die teenmisdaadgroep SA Community Crime Watch (SACCW) het 'n beroep op die publiek gedoen om na vore te kom met inligting in verband met 'n verdagte of verdagtes wat sosialemediagebruikers met naakfoto's afpers om geld uit hulle te kry.
Marius Jacobs, SACCW se bedryfsdirekteur in Limpopo, het aan Maroela Media gesê minstens twee slagoffers, 'n man van Pretoria en 'n man van Pinetown, is al deur die verdagte genader. Volgens Jacobs stuur die verdagte vir die mans WhatsApp-boodskappe waarin hulle gedreig word om 'n sekere bedrag geld aan die verdagte oor te betaal om te verhoed dat eksplisiete naakfoto's, waarby die slagoffers persoonlik geïmpliseer word, op sosiale media gepubliseer word.
Volgens 'n WhatsApp-gesprek tussen die verdagte en een van die slagoffers eis die verdagte dat R2 000 aan hom oorbetaal word om te verhoed dat die foto op sosiale media geplaas word. Die verdagte waarsku die slagoffer dat hy sy werk sal verloor indien die foto versprei word. "You think I am playing. I can't have a time to play with you. Let me do it now," [sic] skryf die verdagte.
Jacobs het gesê dit blyk dat die slagoffers se Facebook-profiele deur kuberkrakers geteiken en inligting van daar af verkry word. Dit is nie tans duidelik hoe die naakfoto's waarmee die slagoffers gedreig word, bekom is nie.
Volgens Jacobs is die SAPD en die Valke ook betrokke by die ondersoek. "Ons is tans bewus van hierdie gevalle, maar ons vermoed daar is 'n moontlikheid dat daar nog mense kan wees wat geteiken is, maar dat hulle dalk net die geld aan die verdagte oorbetaal en stilbly. Daarom wil ons hulle nou vra om na vore te kom en ons inligting te gee wat kan help om hierdie verdagte of verdagtes vas te trek," het hy gesê.
Mense met meer inligting kan Jacobs by 079 898 4539 of Steven King by 082 920 5799 bel, of andersins 'n e-pos stuur na [email protected]. Alle inligting sal streng vertroulik hanteer word.
Hulle dit seker ge edit of anders is die mense baie braaf om naak foto's op hul facebook te sit.
Die terminologie "slagoffer" is effens verwarrend. Wie plaas naak fotos van jouself op die kuberruim? Geen simpatie!
Ek probeer kaalbas fotos van my self te verkoop maar niemand wil dit sien nie! Ek wonder of ek nie dalk hierdie ou moet kontak nie?
Maklik ..Chatsides Fake profiles vra airtime vir kaal fotos..So hulle ruil nr's en is op watsapp..Dan begin die lekker chat fake profile vra man moet ook wys..Hy is witwarm..Neem n selfie ..En whala hulle het hom..Ek is al lank op n chat side..Mans word so gevang ..Baie van hulle getroud wat chat en flirt as hulle moet werk …